
Vă înaintăm, alăturat, Raportul asupra propunerii legislative pentru modificarea şi completarea Legii administraţiei publice locale nr.215/2001, trimisă Comisiei noastre pentru dezbatere în fond, cu adresa nr.Pl.x- 707 din 24 octombrie 2007.


    PRESEDINTE,



          SECRETAR,


           RELU FENECHIU

                   SERES DENES

RAPORT  

asupra propunerii legislative pentru modificarea şi completarea Legii administraţiei publice locale nr.215/2001



1. Cu adresa nr.Pl.x- 707 din 24 octombrie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă pentru modificarea şi completarea Legii administraţiei publice locale nr.215/2001.


La întocmirea Raportului s-au avut în vedere: 

· avizul favorabil al Consiliului Legislativ nr.1303 din 28.09.2007;
· punctul de vedere al Guvernului nr.2050/DPSG din 19.10.2007.
Guvernul nu susţine această intervenţie legislativă.


Propunerea legislativă a fost dezbătută şi analizată în fond, în procedură obişnuită,  în şedinţa din 31 octombrie 2007. 



Prezenta propunere legislativă are ca obiect de reglementare modificarea şi completarea Legii administraţiei publice locale nr.215/2001, republicată, având ca scop facilitarea accesului cetăţenilor la servicii şi adoptarea cu celeritate a actelor normative care vizează cerinţele colectivităţilor locale.



 
Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, respingerea propunerii legislative motivat de faptul că această intervenţie legislativă conţine norme contrare principiilor Legii nr.188/1999 privind statutul funcţionarilor publici, republicată, cu modificările şi completările ulterioare, întrucât , deşi se precizează că „şeful oficiului are statut de funcţionar public”, ulterior se specifică faptul că, „una dintre persoanele care ocupă funcţii în cadrul oficiului local de specialitate desemnate de primar va conduce activitatea oficiului”. Astfel, modalitatea de stabilire, ocupare a funcţiei publice contravine regulilor instituite, cu privire la această materie, prin Legea nr.188/1999.

Prin această intervenţie legislativă, iniţiatorii nu au precizat sursele financiare necesare aplicării măsurilor propuse, încălcându-se astfel dispoziţia art.15 alin.(1) din Legea nr.500/2002 privind finanţele publice, unde se prevede că „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”, şi a  celor ale art.14 din Legea nr.273/2006 privind finanţele publice locale, cu modificările şi completările ulterioare. Aplicarea soluţiilor propuse de iniţiatori ar conduce la creşterea cheltuielilor autorităţilor publice locale din comunele respective, la toate poziţiile din structura economică a cheltuielilor publice: cheltuieli cu salariile, cheltuieli materiale, cheltuieli de capital.
 
Înainte de adoptarea oricărei decizii, conform dispoziţiilor art.8 din Legea nr.215/2001, iniţiatorii trebuiau să consulte şi structurile asociative ale autorităţilor administraţiei publice locale.


2. Propunerea legislativă face parte din categoria legilor organice, împrumutând caracterul legii asupra căreia intervine legislativ.



3. La lucrările Comisiei au fost prezenţi un număr de 24 de deputaţi, din totalul de 29 membrii ai Comisiei.
 



Raportul Comisiei a fost adoptat cu 22 de voturi pentru, 1 vot împotrivă şi 1 abţinere.


4. La dezbaterea proiectului de lege a participat, ca invitat în conformitate cu prevederile art.54 şi 55 din Regulamentul Camerei Deputaţilor, domnul – din partea iniţiatorilor.



5. Potrivit art.75 din Constituţia României, republicată, şi a art.92 din Regulamentul Camerei Deputaţilor, Camera Deputaţilor este prima Cameră sesizată.


În urma dezbaterilor, Comisia propune Plenului Camerei Deputaţilor respingerea propunerii legislative.
    PREŞEDINTE,



         SECRETAR,



           RELU FENECHIU

                  SERES DENES

Consilier: Sofia Chelaru
Pl.x- 707/2007

